Broj: 711-I-1985-M-112/21-06-11

Zagreb, 24. studeni 2021.

**Povjerenstvo za odlučivanje o sukobu interesa (**u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Dražena Vranića, općinskog načelnika Općine Kostrena** za davanjem mišljenja Povjerenstva, na 149. sjednici, održanoj dana 24. studenog 2021., donosi sljedeće:

**MIŠLJENJE**

**Radi pravilnog upravljanja predmetnom situacijom, a u cilju očuvanja integriteta i vjerodostojnosti te povjerenja građana u nepristrano obnašanje dužnosti općinskog načelnika, upućuje se dužnosnik** **Dražen Vranić, općinski načelnik Općine Kostrena, da se ispred Općine Kostrena izuzme od sklapanja ugovora o kupoprodaji sa svojim ocem i njegovom sestrom, nekretnine kat. čest. br. 3036/2, k.o. Kostrena Lucija, upisane u zk uložak br. 3929, zemljišno knjižnog odjela Općinskog suda u Rijeci, te da za iste radnje ovlasti drugu osobu.**

Obrazloženje

Zahtjev za davanjem mišljenja Povjerenstva podnio je dužnosnik Dražen Vranić, općinski načelnik općine Kostrena. U knjigama ulazne pošte zahtjev je zaprimljen 3. rujna 2021., pod poslovnim brojem 711-U-4591-M-112/21-01-2, povodom kojeg se vodi predmet broj M-112/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Dražen Vranić obnaša dužnost općinskog načelnika Općine Kostrena u aktualnom mandatu od 4. lipnja 2021.g. te da je istu dužnost obnašao i u ranijem mandatu 2017.-2021. Stoga je i Dražen Vranić, povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu traži mišljenje, odnosno uputu za postupanje, a vezano za kupoprodaju suvlasničkog djela nekretnine u kojoj su pored drugih suvlasnika i njegov otac i njegova sestra suvlasnici. U zahtjevu se tako navodi da je, radi privođenja namjeni i uređenja imovinsko pravnih odnosa sa stotinjak suvlasnika, Općinsko vijeće Općine Kostrena, jednoglasno donijelo Odluku o otkupu nekretnine označene kao katastarska čestica broj 3036/2, Katastarska Općina Kostrena Lucija, površine 1750 metara kvadratnih, sve upisano u zemljišno knjižni uložak 3929, zemljišno knjižnog odjela Općinskog suda u Rijeci. Predmetna Odluka objavljena je u Službenim novinama općine Kostrena, broj 5, od 23. 2021 godine. Predmetna nekretnina je u suvlasništvu stotinjak osoba, među kojima je suvlasnik i njegov otac ………. . …… i to u 560 kroz 235200 djela, kao i njegova sestra, odnosno teta ……………… isto tako u 560 kroz 235200 djela, a koje suvlasničke udjele su stekli nasljeđivanjem. Prije donošenja Odluke Općinskog vijeća Općine Kostrena, sukladno važećim propisima, Općina Kostrena je izvršila procjenu tržišne vrijednosti predmetne nekretnine po ovlaštenom sudskom vještaku, nakon čega je isti dostavljen i Županijskom povjerenstvu za procjenu nekretnina, koje je odobrilo i ocijenilo kao valjanim predmetni nalaz sudskog vještaka, prema kojem je definirano da će Općina Kostrena od suvlasnika nekretninu otkupljivati po cijeni od 788,57 kuna po kvadratnom metru.

Slijedom navedenog započelo se sa zaključivanjem ugovora o kupoprodaji suvlasničkih udjela sa suvlasnicima predmetne nekretnine, pa bi tako trebalo zaključiti i ugovor o kupoprodaji suvlasničkog udjela s dužnosnikovim ocem i njegovom sestrom. Sve te ugovore u ime i za račun Općine Kostrena, kao kupca, a kao jedina ovlaštena osoba za zastupanje, potpisuje dužnosnik kao općinski načelnik s jedne strane i prodavatelji s druge strane.

Dužnosnik dalje navodi kako Općina Kostrena, sukladno važećim propisima, Zakonu o jedinicama lokalne i područne samouprave, više nema zamjenika općinskog načelnika, dakle nema druge osobe ovlaštene za zastupanje koja dužnosnika može zamijeniti, slijedom čega traži mišljenje oko načina postupanja u ovoj konkretnoj stvari. Dužniosnik traži mišljenje Povjerenstva može li on kao općinski načelnik Općine Kostrena, dakle kao jedina ovlaštena osoba za zastupanje, u konkretnom slučaju zaključiti, potpisati Ugovor o kupoprodaji suvlasničkog udjela nekretnine sa svojim ocem, odnosno s njegovom sestrom te ukoliko ne može tko je onda ovlašten potpisati takav ugovor i koja je procedura za potpisivanje takvog ugovora.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Člankom 4. stavkom 2. ZSSI-a propisano je da je član obitelji dužnosnika u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 5. ZSSI-a propisana su načela djelovanja dužnosnika. Stavkom 1. Istog članka propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Radi pravilnog upravljanja ovom situacijom, u smislu sprečavanja sukoba interesa, odnosno spječavanja nastanka percepcije javnosti da je dužnosnik obnašanje dužnosti koristio za probitak povezane osobe, Povjerenstvo upućuje da se dužnosnik Dražen Vranić, u cilju očuvanja integriteta i vjerodostojnosti dužnosnika i očuvanja povjerenja građana u nepristrano obnašanje dužnosti općinskog načelnika, ispred Općine Kostrena izuzme od sklapanja ugovora o kupoprodaji nekretnine kat.čest.br. 3036/2, k.o. Kostrena Lucija, upisane u zk uložak br. 3929, zemljišno knjižnog odjela Općinskog suda u Rijeci, sa svojim ocem i njegovom sestrom, te da za iste radnje ovlasti drugu osobu.

Zakonom o izmjenama i dopunama Zakona o lokalnoj i područnoj (regionalnoj) samoupravi („Narodne novine“ broj 144/20., dalje u tekstu: ZLPRS) u navedeni Zakon dodan je novi članak 43.a kojim je propisano da ako za vrijeme trajanja mandata općinskog načelnika i gradonačelnika koji nemaju zamjenika nastupe okolnosti zbog kojih je općinski načelnik, odnosno gradonačelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika, odnosno gradonačelnika zamijenit će privremeni zamjenik kojeg će imenovati općinski načelnik, odnosno gradonačelnik na početku mandata iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili iz reda članova predstavničkog tijela.

Stavcima 3. do 5. navedenog članka ZLPRS-a propisano je da je zamjenik općinskog načelnika, odnosno gradonačelnika iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili član predstavničkog tijela, privremeni zamjenik općinskog načelnika, odnosno gradonačelnika koji zamjenjuje općinskog načelnika, odnosno gradonačelnika za vrijeme trajanja duže odsutnosti ili drugih razloga spriječenosti zbog kojih je općinski načelnik, odnosno gradonačelnik kojemu mandat nije prestao, onemogućen obavljati svoju dužnost. Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje općine, odnosno grada.

Privremeni zamjenik, za vrijeme zamjenjivanja općinskog načelnika, odnosno gradonačelnika, ostvaruje prava općinskog načelnika, odnosno gradonačelnika.

Sukladno stavku 7. istog članka ovlast privremenog zamjenika za zamjenjivanje općinskog načelnika, odnosno gradonačelnika prestaje danom nastavljanja obavljanja dužnosti općinskog načelnika, odnosno gradonačelnika po prestanku razloga zbog kojih je općinski načelnik, odnosno gradonačelnik bio onemogućen u obavljanju svoje dužnosti.

Povjerenstvo je od Ministarstva pravosuđa i uprave zatražilo tumačenje može li općinski načelnik/gradonačelnik prenijeti na člana općinskog/gradskog vijeća, kojeg je imenovao kao privremenog zamjenika iz članka 43.a Zakona o lokalnoj i područnoj (regionalnoj) samoupravi, samo pojedine ovlasti, odnosno povjeriti mu donošenje pojedinih odluka koje se odnose na članove obitelji dužnosnika ili na druge s dužnosnikom povezane osoba te sklapanje ugovora s istima, uz istovremeno zadržavanje svih ostalih, zakonom propisanih, ovlasti i prava općinskog načelnika/gradonačelnika te je pokrenulo konzultacije s navedenim Ministarstvom s ciljem pronalaženja rješenja koje bi omogućilo prenošenje pojedinih ovlasti iz nadležnosti općinskog načelnika/gradonačelnika na drugu osobu, međutim do dana donošenja ovog mišljenja iste nisu dovršene.

Slijedom navedenog, kako Općina Kostrena sukladno ranije citiranim odredbama ZLPRS-a nema zamjenika općinskog načelnika, Povjerenstvo upućuje dužnosnika Dražena Vranića da se obrati Ministarstvu pravosuđa i uprave s ciljem pojašnjenja bi li dužnosnik navedene ovlasti trebao prenijeti na privremenog zamjenika općinskog načelnika ili na pročelnika jedinice lokalne samouprave, odnosno, na koga delegirati ovlasti u navedenim situacijama s ciljem sprečavanja sukoba interesa.

Slijedom svega navedenog, odlučeno je kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Dražen Vranić, elektroničkom dostavom
2. Objava na internetskoj stranici Povjerenstva
3. Pismohrana